ಸಾಲದ ಕಂತು ಪಾವತಿಸುವವರಿಗೆ ಎಚ್ಚರಿಕೆ ನೀಡಿದೆ ಆರ್ ಬಿಐ! ನವದೆಹಲಿ : ಕೊರೊನಾ ಹಾವಳಿಯ ಹಿನ್ನೆಲೆಯಲ್ಲಿ ಸಾಲದ ಮರು ಪಾವತಿಯ ಅವಧಿ ಮುಂದೂಡುವುದು ಸರಿಯಲ್ಲ ಎಂದು ಆರ್ ಬಿಐ, ಸುಪ್ರೀಂ ಕೋರ್ಟ್ ನಲ್ಲಿ ಹೇಳಿದೆ. 6 ತಿಂಗಳಿಗಿಂತ ಹೆಚ್ಚಾಗಿ ಸಾಲದ ಕಂತು ಪಾವತಿಸುವ ಅವಧಿಯನ್ನು ವಿಸ್ತರಿಸಿದರೆ, ಶಿಸ್ತಿಗೆ ಭಂಗ ತಂದಂತಾಗುತ್ತದೆ. ಆರ್ಥಿಕತೆಗೆ ಧಕ್ಕೆಯಾಗುವ ಅಪಾಯ ಇದೆ ಎಂದು ಆರ್ ಬಿಐ, ಸುಪ್ರೀಂ ಕೋರ್ಟ್ ನಲ್ಲಿ ಪ್ರತಿಪಾದಿಸಿದೆ. ಸಾಲದ ಬಡ್ಡಿಯ ಮೇಲಿನ ಬಡ್ಡಿ ಮನ್ನಾ ಮಾಡುವುದರಿಂದ ಆರ್ಥಿಕ ವೆಚ್ಚವಾಗಲಿದೆ. ಬ್ಯಾಂಕ್ ಗಳಿಗೆ ಇದನ್ನು ಭರಿಸಲು ಕಷ್ಟವಾಗಲಿದ್ದು, ಇದರಿಂದ ಠೇವಣಿದಾರರ ಮೇಲೆ ಇದು ಪ್ರಭಾವ ಬೀರಬಹುದು ಎಂದು ಕೂಡ ಆರ್ ಬಿಐ ಹೇಳಿದೆ. ಸಾಲ ಮರು ಪಾವತಿಯ ಅವಧಿ ಮುಂದೂಡಿದರೆ, ಸಾಲಗಾರರ ಶಿಸ್ತು, ವರ್ತನೆಯ ಮೇಲೆ ನಕಾರಾತ್ಮಕ ಪ್ರಭಾವ ಬೀರಬಹುದು. ಇಎಂಐ ಮತ್ತೆ ಆರಂಭವಾದಾಗ ಕಟ್ಟದೆ ಇರುವ ಪ್ರವೃತ್ತಿಯೂ ಹೆಚ್ಚಬಹುದು ಎಂದು ಹೇಳಿದೆ. ಕೆ.ವಿ ಕಾಮತ್ ನೇತೃತ್ವದ ಸಮಿತಿ ಸಲ್ಲಿಸಿರುವ ವರದಿಯನ್ನು ಸುಪ್ರೀಂ ಕೋರ್ಟ್ಗೆ ಸಲ್ಲಿಸಿರುವ ಆರ್ ಬಿಐ, 6 ತಿಂಗಳಿನ ನಂತರವೂ ಸಾಲ ಮರು ಪಾವತಿ ಅವಧಿಯ ವಿಸ್ತರಣೆ ಸಮಂಜಸವಲ್ಲ ಎಂದು ಹೇಳಿದೆ. ಸೆ. 4ರಂದು ಕೋರ್ಟ್, ಮುಂದಿನ ಆದೇಶದವರೆಗೂ ಯಾವುದೇ ಸಾಲದ ಖಾತೆಯನ್ನು ಅನುತ್ಪಾದಕ ಸಾಲ ಸಾಲ ಕಟ್ಟಲಾರದ ಎಂದು ಘೋಷಿಸುವಂತಿಲ್ಲ ಎಂದು ಬ್ಯಾಂಕ್ ಗಳಿಗೆ ಸೂಚಿಸಿತ್ತು. ಹೀಗಾಗಿ ಈ ನಿರ್ಬಂಧ ತೆರವುಗೊಳಿಸುವಂತೆ ಆರ್ ಬಿಐ, ಕೋರ್ಟ್ ಗೆ ಅರ್ಜಿ ಸಲ್ಲಿಸಿದೆ. ಅ. 13ಕ್ಕೆ ವಾದವನ್ನು ಕೋರ್ಟ್ ಮುಂದೂಡಿದೆ.